Karhun mökkiterassivierailun taltioineen miehen videosta tuli perjantaina 7.7. nettihitti, jota on katsottu satojatuhansia kertoja.

Mies videon takana on kuusamolaislähtöinen Juho Liikanen, tätä nykyä Helsingissä asuva perheellinen rakennusurakoitsija, jolle Koillismaan korpimaiset ovat edelleen lähellä sydäntä.

Kokenut eränkävijä muistaa, että karhuja on ollut alueella aina.

Hänen varhaisimmat karhumuistonsa ajoittuvat aikaan ennen kouluikää.

– Jonkun kerrottiin silloin nähneen sinä kesänä karhun. Kavereiden kanssa keräsimme metalliputkia ja mukamas etsimme karhua kolmen tunnin ajan tyhjin tuloksin. Äitimuori vain nauroi. Meillä päin karhuja ei ole ikinä pelätty, vaan suhtautuminen niihin on ollut aika mutkatonta, Liikanen kertoo.

"Kuono pyöri ilmassa!"

Tällä kertaa karhu tuli Kuusamossa kuitenkin melko lähelle, oman kesämökin terassille.

Juho Liikasta kohtaaminen ei silti pelästyttänyt, vaikka hän kiroilikin mesikämmenelle kovaan ääneen. Hän jopa liennytteli terassille tullutta karhua kinkunpalasilla, vaikka myöntää, ettei ruokaa olisi varmaan kannattanut tarjota.

– Innostuin siinä ehkä hieman liikaa itsekin. Karhu oli niin hauskannäköinen.

Selkää ei saa kääntää karhulle, sehän on selvä. Juho Liikanen

Juho Liikasen kohtaamiset karhujen kanssa saivat jatkoa heti seuraavana iltana videon kuvaamisesta.

– Paistoimme mökillä lettuja, mutta pistimme ikkunat säppiin juurikin siksi, etteivät karhut haistaisi ruoanlaittoa. Tästäkin huolimatta eri karhu tuli seisomaan kymmenen metrin päähän mökistä. Kuono vain pyöri ilmassa!

Liikanen uskoo, että karhut eivät ole kiinnostuneita niinkään ihmisistä, vaan tulevat ihmisasutuksen lähelle juuri ruuan takia.

– Ne ovat varmaan ruokintapaikoilla oppineet syömään ihmisten jättämiä ruokia, mies miettii.

Kohtaamistilanteessa oltava valpas

Vastaisuudessa Juho Liikanen aikoo kysyä metsästysaseliikkeistä, josko saatavilla olisi karhujen karkotukseen tarkoitettua patruunoita.

– Ei karhujen kannata noin vain antaa tulla pihalle. Parempi kun pysyvät metsän pimennossa.

Mikäli karhun kanssa kuitenkin ajautuu nokakkain, kuten hänelle kävi, on syytä olla erityisen valppaana.

– Selkää ei saa kääntää karhulle, sehän on selvä. Juokseminenkaan ei kannata. Jotain meteliä kannattaisi pitää, tällaiset ohjeet olen kuullut, Liikanen muistelee.

Suomen Riistakeskuksen mukaan meteliä ei kuitenkaan kannata karhun kohdatessa pitää, vaan eläimelle tulisi jutella rauhallisesti (siirryt toiseen palveluun).

Jos et ole vielä nähnyt hulvatonta karhuvideota, katso se tästä.